Axel Brun

Axel Brun (sünninimi Axel-Helmuth Brun, ka Helmut Aksel Brun) (5. veebruar 1930 Österby – 13. september 2020 Rootsi) oli eestirootslasest maadleja ja maadluskohtunik.

Isiklikud andmed
Axel Brun lõpetas Pürksi algkooli ning siirdus aastal 1944 sarnaselt enamikele eestirootslastele Rootsi. Hiljem töötas ta Stockholmis lukksepana.

Karjäär

Maadlejana
 Tuli 1952. aastal nii Kreeka-Rooma maadluses kui ka vabamaadluses Stockholmi meistriks.

Kohtunikuna
Axel Brun tegutses aastast 1952 Stockholmi klubi Djurgårdens IF juhtorganites. Mainitud klubi 1974. aasta aastakoosolekul määrati klubi maadlussektori tollasele laekurile Brunile kuldne medal teenete eest. Tema olulisust sealsetes maadlusringkondades näitab ka see, et maadlusklubi ajaloo lühiülevaates on viie tähelepanuväärsema nime seas lisaks olümpiamängude medalivõitjale, teisele eestirootslasele Edvin Vesterbyle, ära toodud ka Axel Bruni nimi. Klubi andis Brunile 50 aastaseks saamise puhul teenetemärgi "Hõbedane hobuseraud" (Silverhästskon), mis on määratud ka kahele Rootsi kuningale.

Aastal 1965 sai Brunist Rahvusvahelise Maadlusliidu kõrgema kategooria maadluskohtunik. Kohtunikuna võttis ta osa 1976., 1980., 1984. ja 1988. aasta olümpiamängudest. Lisaks osales ta 14 korda maailmameistrivõistlustel ning 21 korda täiskasvanute ja noorte Euroopa meistrivõistlustel.

Autasud kohtunikuna
 Aastal 1975 määras Rootsi Maadluskohtunike Liit (Svenska Brottningsdomarförbundet) Axel Brunile autasu "Suur maadluskohtuniku märk" (Stora brottningsdomarmärket). Talle antud märk oli ajaloo esimene ning kannab seega järjekorranumbrit 1.
 Aastal 2011 auhinnati teda kui neljakordset olümpiamängude maadluskohtunikku maadlusvõistlustest "Nelja linna maadlus" (Fyrstadsbrottning) välja kasvanud auhinnaga "Nelja linna medal" (Fyrstadsmedalj).

Viited

Eesti maadlejad
Rootsi maadlejad
Rannarootslased
Sündinud 1930
Surnud 2020